Diari Oficial de la Generalitat Valenciana


Sumari del DOGV 9625, del 26-06-2023 (2023/6751)

RESOLUCIÓ de 9 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la Modificació Puntual 87 del PGOU de Gandia, al terme municipal de Gandia, València. Expedient 34/2172-JHH.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6751


Data del document
:   09-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 9 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la Modificació Puntual 87 del PGOU de Gandia, al terme municipal de Gandia, València. Expedient 34/9548-TBP. [2023/6751]  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 34/0845-RXX (València).  
«Informe ambiental i territorial estratègic  
Tràmit: avaluació ambiental de la Modificació Puntual 87 del PGOU  
Promotor: Ajuntament de Gandia  
Autoritat substantiva: Comissió Territorial d'Urbanisme de València  
Localització: Gandia (València)  
Expedient: 34-2019-EAE  
  
La Comissió d'Avaluació Ambiental, en la sessió realitzada el 24 de setembre de 2020, va adoptar el següent acord:  
Vista la proposta d'informe ambiental i territorial estratègic de la Modificació Puntual 87 del PGOU de Gandia, en els següents termes:  
  
Amb data 1 de març de 2019 té entrada en el Servei d'Avaluació Ambiental Estratègica una sol·licitud d'inici de l'avaluació ambiental de l'expedient de Modificació Puntual núm. 87 de Gandia (València), en els termes previstos en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
  
  
1. Documentació aportada  
El Servei Territorial d'Urbanisme de València remet còpia de la Modificació Puntual núm. 87 de Gandia on se sol·licita l'inici del procediment d'avaluació ambiental d'aquesta. La documentació presentada, en format paper, de data de redacció gener de 2019, consta de:  
• Document inicial estratègic (DIE), que conté:  
1. Annex I. Estudi d'integració paisatgística.  
2. Annex II. Estudi de viabilitat econòmic-memòria de sostenibilitat econòmica.  
3. Proposta de norma addicional del Pla General. Regulació de l'ús exclusiu hoteler en diferents zones.  
4. Plans d'ordenació:  
- Proposta d'àrees dotacionals per a compensar increments d'edificabilitat.  
- Àrees d'aplicació de la normativa hotelera exclusiva.  
  
2. Model territorial vigent  
2.1. Informació territorial. El municipi de Gandia pertany a la comarca de la Safor, situat a la província de València, dista 69,9 quilòmetres de la capital provincial. Comprén una superfície de 60,83 km², i la seua població, amb data 1 de gener de 2019, és de 74.562 habitants (dada INE). Limita al nord amb Xeraco i Xeresa; a l'oest, amb Barx, Pinet i Llutxent; al sud, amb Ador, Palma de Gandía, el Real de Gandia, Almoines i Bellreguard, i a l'est, amb la mar Mediterrània, Daimús, Guardamar de la Safor i Miramar.  
2.2. Planejament vigent. Gandia disposa d'un Pla General d'Ordenació Urbana (PGOU) de 1983, l'homologació a la Llei Reguladora de l'activitat urbanística valenciana de 1994 (LRAU) del qual va ser aprovat definitivament per la Comissió Territorial d'Urbanisme de València amb data 07.07.1999 (DOGV 10.09.1999). Aquest planejament no va ser avaluat ambientalment.  
  
3. Descripció de la proposta de modificació número 87  
3.1. Antecedents. El planejament municipal vigent a Gandia és l'Homologació Modificativa de 1999, d'un Pla General aprovat per la Comissió Provincial d'Urbanisme amb data 30 de juny de 1983.  
El Pla General de 1983 establia entre els seus objectius bàsics el foment del turisme, però sense preveure cap referència a la regulació hotelera en cap àmbit municipal. Per a incentivar les iniciatives d'adequació de les instal·lacions hoteleres existents a les exigències del mercat es van dur a terme diverses modificacions del Pla General:  
• La modificació número 4 de 1987 regulava en les zones del sòl urbà: Residencial Nucli Primitiu Platja Nord i Residencial Intensiva Aïllada Platja Nord, l'ús hoteler exclusiu incloent-hi una major edificabilitat màxima, fins a aconseguir 2 m²sostre/m²sòl, però establint que les condicions d'edificació s'ajustaren a les generals de cada zona.  
  
• La modificació número 7 de 1990 proposava estendre la normativa hotelera a totes les zones residencials del municipi. No s'aprova definitivament per no justificar la major previsió d'espais lliures per l'increment de l'edificabilitat.  
• La modificació número 10 de 2001 inclou l'article 81 en les Normes Urbanístiques (NU) que regula l'ús hoteler exclusiu, únicament en la zona de platja, i incrementa en 2 plantes les alçàries permeses, i estableix excepcions al còmput de l'edificabilitat (zones de serveis i elements comuns).  
• La modificació número 19 de 2003, modifica l'article 81 de les NU, i regula les excepcions de separació a fites d'elements lleugers, elements d'evacuació, usos de soterranis i alçària de cornisa.  
• La modificació número 39 de 2007, dona nova redacció a l'article 81 de les NU, que conté la regulació actualment vigent de l'ús hoteler exclusiu.  
3.2. Problemàtica. La regulació de l'ús hoteler establida en les NU vigents planteja els següents problemes:  
• Els paràmetres urbanístics aplicables són els generals de la zona on es localitza la instal·lació hotelera, i es permet:  
- l'increment de l'edificabilitat màxima (2 m²sostre/m²sòl), i  
- l'augment de dos plantes sobre el nombre màxim autoritzat.  
• S'exclouen del còmput de l'edificabilitat certes zones de l'ús hoteler (zones comunes o de serveis), sense excedir el 40 % de l'edificabilitat màxima permesa.  
• Les terrasses cobertes i sense tancament perimetral, a l'efecte d'edificabilitat, només computen el 10 % de la seua superfície coberta.  
• La normativa no preveu la restitució de l'equilibri dotacional derivada de l'augment d'edificabilitat.  
• Consta a l'Ajuntament l'existència de sentències del Tribunal Superior de Justícia de la Comunitat Valenciana, en les quals s'indica que per al còmput de l'increment d'edificabilitat s'ha de considerar la superfície total edificada sense deduccions.  
• El sector hoteler demana ampliar la regulació de l'ús a altres àmbits del sòl urbà del municipi.  
3.3. Objecte. La modificació té per objecte:  
• Incentivar les instal·lacions hoteleres en tot l'àmbit municipal.  
• Regular les condicions especials de les edificacions a realitzar en les parcel·les que es destinen a un ús hoteler exclusiu.  
• Establir les condicions i la forma de còmput de l'edificabilitat màxima permesa.  
• Establir els mecanismes per a restablir l'equilibri dotacional preexistent.  
• Establir les condicions legals exigibles a les instal·lacions hoteleres.»  
3.4. Àmbit. La modificació comprén tot el sòl urbà consolidat per la urbanització, incloent-hi les següents zones i àrees:  
A) Zones d'edificació oberta d'alta densitat: platja nucli primitiu, intensiva aïllada platja nord, zona semiintensiva platja, zona residencial oberta població i Grau, sector 1 platja, sector 2 platja, sector barranc Sant Nicolau - carrer Perú, sector 5 parc nord - subzona C, sector Benipeixcar 3 - zona residencial plurifamiliars, sector Benipeixcar 2 - zona blocs lliures, sector Universitat - zona residencial aïllada, sector Beniopa - passeig, sector Santa Anna - zona residencial bloc exempt i sector les Foies - subzones C i D.  
B) Zones d'edificació oberta de baixa densitat: sector 3 - avinguda de la Mar, sector 4 Barranc, sector 5 Parc Nord - subzona A i B, sector El Asombro, sector Estrellas de Gandia, sector Porta de la Mar, sector Mar-2, sector Uir-2, sector Benipeixcar 3 - zona residencial unifamiliar, sector Benipeixcar 2 - zona unifamiliars adossades, nuclis dispersos: Marxuquera, urbanitzacions Marxuquera, Marenys, Kentucky i carretera del Grau.  
C) Zones entre mitgeres segons l'alineació de vial: zona residencial Centre Històric, zona residencial eixample, zona residencial Nuclis Antics: Grau, Sant Enric; zona residencial Parc Ausiàs March (amb excepcions), sector Benipeixcar 3 - zona residencial entre mitgeres, sector Universitat - zona entre mitgeres, sector Santa Anna - zona residencial illa de cases tancada.  
D) Zones terciàries i industrials: zona Alcodar, sector Benieto, sector Sanxo Llop, zona industrial: Michelin/gasolinera, zona d'equipaments privats.  
S'exceptuen les zones i àrees de:  
A) Zona residencial Nuclis Antics: Beniopa, Benipeixcar, L'Ermita, Racó dels Frares i Alqueria de Martorell. Zona residencial Santa Anna, zona residencial Venècia, Colònia Ducal.  
B) Zona industrial: Cartonajes, Moreno/Citroën, Faus, Transboscà, Costa/Coca-Cola, Silos.  
C) Zona residencial extensiva aïllada platja les Motes, sector Benipeixcar (consolidat), sector Benipeixcar 2.  
D) Zona plurifamiliar HPO (habitatges de protecció oficial), sector les Foies. Subzona HPO.  
3.5. Alternatives. Es plantegen tres alternatives:  
Alternativa 0. Suposa mantindre les determinacions del vigent PGOU, i amb aquestes els següents problemes:  
• No s'aclareixen els criteris reguladors del còmput de l'edificabilitat, mantenint-se els vigents, contraris amb els establits per sentències judicials.  
• No es regula la cessió dotacional.  
• No s'incentiva l'ús hoteler turístic en altres àmbits diferents a les platges.  
Alternativa 1. Proposa aplicar la modificació únicament en les zones de platja. Això suposa que:  
• No s'incentiva l'ús hoteler turístic en nuclis urbans fora de la platja.  
Alternativa 2. Proposa aplicar la modificació per a la consecució dels objectius ressenyats en l'anterior apartat 3.3, a més d'aplicar a les zones de platja, a les zones i àrees indicades en l'apartat 3.4, amb les exclusions indicades en aquest.  
S'indica que amb aquesta alternativa es dona solució a tots els problemes plantejats.  
3.6. Efectes previsibles sobre el medi ambient. En l'apartat 6 del DIE s'indica que la modificació no suposa cap afecció ambiental, atés que afecta exclusivament una disposició normativa, que possibilita l'augment d'edificabilitat hotelera en parcel·les urbanitzades, en les quals ja es permet aquest ús, sense incrementar la superfície segellada, i compensant l'increment amb noves dotacions que mantinguen l'equilibri dotacional.  
3.7. Efectes sobre el paisatge. El DIE conté l'annex I - estudi d'integració paisatgística, en el qual, després de transcriure el contingut de l'annex II de la LOTUP, s'indica: «es fa constar que aquesta modificació no altera les condicions de paisatge, per la qual cosa no procedeix la redacció concreta de l'estudi d'integració paisatgística. Amb el Pla de reforma interior (PRI) a presentar en cada sol·licitud d'aplicació de les normativa hotelera exclusiva, s'haurà d'adjuntar estudi d'integració paisatgística amb el contingut indicat, que permeta valorar l'impacte de la nova edificació en l'emplaçament concret que es propose».  
  
3.8. Efectes sobre la infraestructura verda. En l'apartat 5.4 del DIE s'indica: «cal destacar que, precisament, amb la finalitat de completar i millorar la infraestructura verda del territori, la compensació de sòl per a mantindre l'equilibri de dotacions s'haurà de realitzar en els sòls que formen la denominada Anella Verda integrant d'aquesta infraestructura verda del territori, a qualificar com a dotacional en els respectius PRI futurs que es formulen per a cada instal·lació hotelera; els sòls mantenen la seua qualificació i classificació actual sense passar a dotacionals, fins que tinga lloc la seua incorporació definitiva a aquests sòls dotacionals, la qual cosa es produirà amb l'aprovació dels dits PRI».  
  
  
Els 40 àmbits que integren l'Anella Verda:  
4. Consultes realitzades  
Per part d'aquesta direcció general, com a òrgan ambiental, i d'acord amb el que es disposa en l'article 51.1 de la LOTUP, la documentació presentada s'ha sotmés a consulta a les següents administracions perquè, si ho consideren oportú, hi formulen suggeriments:  
  
Data de consulta Data d'informe Administració pública consultada  
13.03.2019 28.02.2019 Direcció Territorial de Política Territorial, Obres Públiques i Mobilitat.  
Servei Territorial d'Urbanisme de València. STU.  
 11.09.2020 Conselleria de Política Territorial, Obres Públiques i Mobilitat. DGPTP. Paisatge.  
 10.07.2019 Conselleria de Política Territorial, Obres Públiques i Mobilitat. DGPTP. Pativel.  
 21.04.2020 Conselleria de Política Territorial, Obres Públiques i Mobilitat. DGPTP. Patricova.  
 10.07.2019 Conselleria de Política Territorial, Obres Públiques i Mobilitat. DGPTP. ETCV.  
 - Conselleria de Política Territorial, Obres Públiques i Mobilitat. DGPAC. Costes  
 15.04.2019 Conselleria d'Agricultura, Desenvolupament Rural, Emergència Climàtica i Transició Ecològica. SDGMN. Vida silvestre  
 21.10.2019 Confederació Hidrogràfica del Xúquer. CHX.  
 02.04.2019 Ministeri d'Agricultura, Alimentació i Medi Ambient. DG de Sostenibilitat de la Costa i la Mar.  
  
  
Els informes rebuts es publiquen en el web www.agroambient.gva.es/eae on es podrà consultar el contingut integre d'aquests.  
  
5. Identificació i valoració de possibles efectes sobre el medi ambient  
D'acord amb el que s'estipula en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa de la determinació de l'existència d'efectes significatius sobre el medi ambient, amb consulta prèvia a les administracions públiques afectades a les quals fan referència els articles 48.d i 51.1 de la LOTUP.  
5.1. Paisatge. De conformitat amb el que s'estableix en l'article 6 de la LOTUP, el paisatge s'integrarà en totes les polítiques sectorials que incidisquen en aquest, i, en concret, en la planificació territorial i urbanística, actuant com a criteri condicionant en la implantació d'usos, activitats i infraestructures, la gestió i conservació d'espais naturals i la conservació i posada en valor d'espais culturals.  
El Servei d'Infraestructura Verda i Paisatge, amb data 9 de setembre de 2020, informa que:  
• Resulta necessari considerar la incidència que sobre la configuració del paisatge urbà tindrà l'increment d'edificabilitat i de volumetria que permet la modificació; aquesta incidència s'estudiarà en cadascun dels estudis d'integració paisatgística que es realitzen per a la tramitació de les futures actuacions; els resultats i determinacions d'aquests estudis es prendran en consideració en els plans i l'ordenació per als que s'hagen elaborat.  
• La modificació plantejada té incidència en la infraestructura verda, tant en la que puga haver en els àmbits concrets d'ús hoteler, com en la infraestructura verda del territori. Per això, la modificació que es tramita ha d'incloure la definició de la infraestructura verda d'escala municipal en el seu àmbit, que haurà d'integrar també els sòls que formen l'Anella Verda definida. Haurà de tindre's en compte per a aquesta definició, la necessitat de connexió entre els diferents espais, així com valorar la possibilitat de prioritzar els àmbits inclosos en l'Anella Verda, d'acord amb el seu interés per a l'efectiva materialització de la infraestructura verda municipal.  
5.2. Biodiversitat. El 15 d'abril de 2019, el Servei de Vida Silvestre de la Subdirecció General de Medi Natural informa que: «aquest projecte no afectarà cap espècie prioritària ni cap hàbitat d'interés comunitari. Al contrari, l'increment de possibles zones verdes en aqueixa Anella Verda de Gandia afavorirà la biodiversitat en l'entorn urbà de la ciutat de Gandia».  
5.3. Costes. Consultada la Direcció General de la Sostenibilitat de la Costa i la Mar del Ministeri per a la Transició Ecològica, el 2 d'abril de 2019 informa haver sol·licitat a l'Àrea de Planejament de la Subdirecció General de Domini Públic Maritimoterrestre l'emissió d'informe per part d'aquesta.  
5.4. Risc d'inundació. PATRICOVA. El Servei d'Ordenació del Territori amb data 21 d'abril de 2020 informa que la Modificació Puntual número 87 es troba afectada per risc d'inundació i és compatible ateses les determinacions següents:  
1. La modificació afecta sòl urbà, per la qual cosa és aplicable l'article 20 de la normativa del PATRICOVA, que indica que:  
«Els ajuntaments, en el sòl urbà i en el sòl urbanitzable amb programa d'actuació aprovat, afectat per perillositat d'inundació, hauran de verificar la incidència d'aquesta i imposar, quan siga procedent, condicions d'adequació de les futures edificacions, prenent com a referència les establides en l'annex I d'aquesta normativa».  
2. Per a la presa de decisions respecte al perill d'inundabilitat es disposa de dues cartografies, la del Sistema Nacional de Cartografia de Zones Inundables (SNCZI) i la del PATRICOVA, la primera de major detall, i la segona de menor detall però incloent les zones no cobertes per la de l'SNCZI; per tant, serà l'Ajuntament el que decidirà si la cartografia del PATRICOVA aporta la suficient precisió o no, i determinar si`, en aquest últim cas, resulta necessària la realització d'estudi d'inundabilitat.  
3. En sòl urbà afectat per risc d'inundació, l'augment de l'alçària de l'edificació propiciaria una major afluència de persones, i amb això una major vulnerabilitat i, en conseqüència, un major risc.  
  
Conclou l'informe indicant que serà l'Ajuntament el que, atenent al que s'ha exposat en els punts anteriors, valore el risc en cada cas. Si no és així, «s'haurà de sol·licitar en el moment de la tramitació de cadascun dels hotels que es desenvolupen, l'informe corresponent a aqueix Servei.  
5.5. Domini públic hidràulic i règim de corrents. El 21 d'octubre de 2019, la Confederació Hidrogràfica del Xúquer (CHX) informa que «els 40 sectors integrants de l'Anella Verda, dins dels quals es regula la cessió de sòl esmentada, s'inclouen en els següents àmbits: ribera del Serpis, zona dunar costera, els ullals en la zona de marjals, grans parcs confrontants amb la ribera del Serpis, Sant Joan i Castell de Bairén, Santa Anna, Pla gran, zona verda final passeig Beniopa - passeig, terrenys junt a la variant de la carretera 332, Marenys».  
Vist que alguns àmbits de l'Anella Verda suposen ocupació de llit públic (riu Serpis i llit S/N tributari del Serpis), i podent existir afecció al règim de corrents, la CHX informa que s'hauran d'incorporar plànols a escala adequada en els quals es puga valorar la possible afecció a aquests llits per la modificació proposada, i recorda que:  
  
• El sòl de domini públic no pot ser ocupat per l'actuació.  
• No poden autoritzar-se activitats vulnerables davant de les avingudes ni activitats que suposen una reducció significativa de la capacitat de desguàs de l'esmentada zona de flux preferent.  
«No tots els llits del terme municipal han sigut estudiats en e l'SNCZI. Per a aquells que puguen resultar pròxims als àmbits d'actuació de la modificació proposada i dels quals no es dispose informació d'inundabilitat, es requerirà: estudi hidrològic i hidràulic detallat, d'acord amb els criteris establits en la Guia metodologia per al desenvolupament de l'SNCZI, per a la determinació de la zona de flux preferent i la zona inundable per a període de retorn de 500 anys.  
Una vegada establides les afeccions per inundabilitat resultants de l'estudi indicat en l'apartat anterior, es podrà determinar la viabilitat de l'ordenació proposada.  
Aquest organisme es pronunciarà sobre la viabilitat de l'activitat únicament dins de zona de policia de llit públic, sense perjudici de les competències d'altres administracions. Fora d'aquesta zona serà l'administració competent, bé siga la comunitat autònoma, bé siga l'entitat local qui haja de pronunciar-se sobre la conveniència de l'actuació».  
5.6. Recursos hídrics. La CHX, el 21 d'octubre de 2019, informa que «pel que fa a l'increment de demanda de recursos hídrics, a l'efecte de l'emissió de l'informe de l'article 25.4 del text refós de la Llei d'aigües abans de l'aprovació de l'instrument de planejament que desenvolupe l'actuació proposada, es justificarà el següent:  
• Justificació de la demanda d'aigua prevista per a l'actuació, expressada en m³/any, desglossada per a cada ús […].  
• Origen de l'aigua amb el qual es proveirà la demanda. […].  
• Acreditació del dret a l'ús de l'aigua. […].  
• Estudi de demandes. Es presentarà un estudi de demandes amb la finalitat de valorar si els recursos disponibles són o no suficients per a atendre la demanda total. […]».  
5.7. Aigües Residuals. La CHX, el 21 d'octubre de 2019, informa que queda prohibit l'abocament directe o indirecte d'aigües i productes residuals susceptibles de contaminar les aigües continentals o qualsevol altre element del domini públic hidràulic llevat que es dispose de la deguda autorització administrativa (article 100 del TR de la Llei d'aigües), i ha de ser l'organisme de conca qui autoritze.  
5.8. Pla d'acció territorial de la infraestructura verda del litoral de la Comunitat Valenciana (PATIVEL), Decret 58/2018. La Subdirecció General d'Ordenació del Territori i Paisatge, el 10 de juliol de 2019, informa que atés que la modificació afecta únicament sòl urbà, no són d'aplicació les disposicions del PATIVEL, ja que d'acord amb el que es disposa per l'article 3 de la seua normativa, el PATIVEL només regula el sòl en situació bàsica de sòl rural.  
5.9. Estratègia Territorial de la Comunitat Valenciana (ETCV), Decret 1/2011. La Subdirecció General d'Ordenació del Territori i Paisatge, el 10 de juliol de 2019, informa que la modificació afecta diversos àmbits del sòl urbà, alguns situats en la franja litoral, per la qual cosa la regulació haurà de complir les determinacions de les directrius 135 i següents de l'ETCV.  
L'ETCV fomenta l'activitat econòmica diversificada en qualsevol àmbit del territori, i entén que l'ús turístic hoteler resulta més sostenible des del punt de vista del consum de recursos (aigua-energia-sòl) que altres models urbanístics de l'activitat turística.  
  
5.10. Urbanisme. El 28 de febrer de 2019, el Servei Territorial d'Urbanisme de València informa:  
1. Amb caràcter general, a aquesta modificació resulta d'aplicació la modificació de la LOTUP per la Llei 1/2019.  
2. «Respecte al càlcul de l'increment de l'edificabilitat, s'estableix en el DIE que aquest resulta de la diferència entre l'edificació màxima permesa pel Pla i l'edificació total resultant de l'aplicació de la normativa hotelera en la parcel·la corresponent; hauria d'aclarir-se que es tracta de la normativa hotelera vigent en l'actualitat».  
3. La modificació número 87 del PGOU proposa introduir-hi una sèrie de determinacions, l'adopció de les quals es planteja mitjançant la tramitació i elaboració d'un Pla de reforma interior (PRI), en cada cas. Aqueix plantejament exigeix:  
• Aclariment del règim aplicable si se sol·licita una reforma o una ampliació d'acord amb el pla vigent.  
• Aclariment de la proposta d'aplicació d'un instrument de planejament general, PRI, a una situació concreta: establiment hoteler; la qual cosa contradiu la naturalesa reglamentària dels plans urbanístics.  
  
4. La modificació número 87 del PGOU proposa mantindre l'equilibri dotacional, derivat de l'increment d'aprofitament lucratiu que aquesta implica, mitjançant la cessió de terrenys de l'Anella Verda. Sobre aquest tema:  
• Hauria d'aclarir-se la figura i el règim d'aquesta Anella Verda; aquesta no està recollida en instruments de planejament urbanístics aprovats definitivament. No sembla adequat una adscripció de terrenys que no són dotacionals perquè computen com a sòl dotacional.  
• Vist que l'Anella Verda és un element estructurant del territori, tampoc sembla adequat qualificar-los com a sòl dotacional de la xarxa secundària.  
5.11. Anàlisi i valoració. Es proposa modificació puntual del PGOU de Gandia a fi d'aclarir el règim urbanístic aplicable a l'ús hoteler, i estendre aquesta regulació a nous àmbits del sòl urbà del terme municipal.  
Alternativa plantejada en el Document Inicial Estratègic (DIE). El present informe ambiental i territorial estratègic (IATE) es realitza sobre la base de la informació continguda en el DIE presentat, redactat al gener de 2019, i en els informes sectorials emesos.  
La modificació proposa regular els criteris aplicables al còmput de l'edificabilitat en les parcel·les destinades a ús hoteler, regular les cessions dotacionals en compensació de l'increment d'edificabilitat en aquestes, i l'ampliació d'aquest ús en altres àmbits del sòl urbà del municipi.  
La modificació planteja l'aplicació de les determinacions que aquesta incorpora al PGOU, mitjançant la tramitació i aprovació d'un Pla de reforma interior (PRI) en cada cas que es requerisca aplicar.  
Es proposa norma addicional amb els següents apartats:  
1. Àmbit d'aplicació:  
• S'indiquen les 4 zones i les 46 àrees incloses en la modificació.  
  
2. Normativa general dels establiments acollits:  
• Se cita la reglamentació que regula els establiments hotelers: Decret 75/2015, de 15 de maig, del Consell, regulador dels establiments hotelers de la Comunitat Valenciana.  
3. Condicions de necessària concurrència:  
• S'estableix com a condició, entre altres, que l'increment d'edificabilitat en la parcel·la d'ús hoteler restablisca l'equilibri dotacional mitjançant un Pla de reforma interior com a Actuació de Dotació, reclassificant la superfície necessària de Dotacions de Xarxa Secundària en alguna de les àrees de la denominada Anella Verda, que es materialitzarà amb l'aprovació dels esmentats PRI; alternativament, i de manera excepcional, es preveu que la compensació puga realitzar-se en complexos immobiliaris o mitjançant compensació econòmica.  
A aquest efecte, l'increment d'edificabilitat es defineix com la diferència entre l'edificabilitat màxima permesa pel pla i l'edificabilitat permesa en parcel·la d'ús hoteler.  
• El PRI adjuntarà com a annexos:  
- Estudi d'integració paisatgística.  
- Estudi de viabilitat econòmica i memòria de sostenibilitat econòmica.  
- Informe o estudi acústic.  
- Estudi d'inundabilitat, si la parcel·la es troba en nivell de perillositat geomorfològica.  
4. Regulació en zonificacions:  
• Zona A, l'edificabilitat màxima pot incrementar-se en un 100 %; 2 plantes sobre el nombre màxim permés en general, i sobreplanta de 3,5 m (per a instal·lacions i serveis: cafeteria, solàrium, spa, gimnàs, etc.).  
  
• Zona B, l'edificabilitat màxima pot incrementar-se en un 50 %; 1 planta sobre el nombre màxim permés en general, i sobreplanta de 3,5 m (per a instal·lacions i serveis: cafeteria, solàrium, spa, gimnàs, etc.).  
  
• Zona C, pot incrementar-se 1 planta si el nombre màxim de plantes és inferior a 4, i 2 plantes si és superior; es permet sobreplanta de 3,5 m (per a instal·lacions i serveis: cafeteria, solàrium, spa, gimnàs, etc.). Es permet l'ocupació del 100 % del pati interior d'illa de cases (amb consentiment d'altres afectats).  
• Zona D, l'edificabilitat màxima pot incrementar-se en un 100 %; 4 plantes sobre el nombre màxim permés en general, i sobreplanta de 3,5 m (per a instal·lacions i serveis: cafeteria, solàrium, spa, gimnàs, etc.). Preceptiu estudi acústic.  
Valoració ambiental de la proposta. Analitzada l'alternativa triada atenent la documentació presentada i als informes emesos, s'observa que la proposta de modificació es planteja únicament sobre sòl urbà transformat per urbanització i edificació, proposant un reajustament dels paràmetres urbanístics que impliquen una major edificabilitat amb destinació ús terciari hoteler; aquest increment es materialitza amb un augment en el nombre de plantes, per la qual cosa no comporta el segellament de nou sòl.  
La modificació volumètrica de l'edificació tindrà incidència en el paisatge urbà en el qual aquesta s'insereix, per la qual cosa es proposa incloure en la documentació del corresponent PRI estudi d'integració paisatgística (EIP) que avalue aquesta incidència. Per a fer efectiva l'adopció de les mesures d'integració paisatgística proposades en l'EIP, aquesta obligació haurà de recollir-se de manera explícita en la documentació de caràcter normatiu de la modificació.  
L'increment d'edificabilitat lucrativa es compensa amb la cessió de sòl dotacional en 40 àmbits del municipi denominats conjuntament Anella Verda (encara que la seua localització espacial dispersa no respon a cap geometria, i la seua classificació i qualificació comprén des de sòl urbanitzable de nou desenvolupament residencial (ZND-RE), a sòl integrant del domini públic hidràulic i marítim, o sòl afectat per risc d'inundació). L'increment de zones verdes poden afavorir la biodiversitat en l'entorn urbà de la ciutat de Gandia.  
Respecte al patrimoni cultural que puga veure's afectat, la modificació proposa que qualsevol actuació que incidisca en un bé o entorn declarats d'interés cultural (BIC) o de rellevància local (BRL), requerirà l'informe previ preceptiu de l'Administració competent en matèria de patrimoni cultural. Aquest condicionant, per a la seua efectivitat, haurà de recollir-se de manera explícita en la documentació de caràcter normatiu de la modificació.  
Respecte al risc d'inundabilitat, vist el caràcter genèric i la magnitud de la modificació, aquest haurà d'avaluar-se cas per cas. Serà l'Administració competent, en aquest cas, l'Ajuntament, el que en funció de la localització proposada, la seua proximitat a llits públics i a la informació disponible (SNCZI / PATRICOVA), decidisca la necessitat de presentació d'un estudi d'inundabilitat que pondere aquest risc i la viabilitat última de la proposta. Així mateix, l'increment d'edificabilitat comporta un increment de població, i amb aquest el del consum de recursos hídrics. A l'efecte de l'emissió de l'informe de l'article 25.4 del text refós de la Llei d'aigües, s'haurà de justificar aquest increment, cas per cas, i elaborar un estudi de demandes, que haurà de ser informat per l'organisme de conca.  
S'indica en el DIE que per al seguiment ambiental de la modificació, l'Ajuntament portarà el control de les instal·lacions hoteleres que s'acullen a aquesta, amb la finalitat de corregir les disfuncions i avaluar l'impacte de les instal·lacions, en el turisme i en el funcionament dels diferents sectors de la ciutat.  
Es conclou que, atesa la valoració realitzada, l'alternativa proposada no tindrà incidència significativa en el model territorial del municipi, en tractar-se d'una actuació que únicament incideix en sòl urbà ja classificat i urbanitzat, que no produirà increment significatiu en el segellament de nou sòl.  
Atesa la magnitud de l'àmbit objecte de la modificació, no es pot a priori realitzar una valoració de la incidència d'aquesta sobre els elements del patrimoni cultural, no obstant això, es recull com a condicionant en la tramitació dels corresponents PRI que qualsevol alteració d'usos en els àmbits protegits dels béns d'interés cultural (BIC) i de rellevància local (BRL) requeriran informe previ preceptiu de l'Administració competent en matèria de patrimoni cultural.  
Sobre el patrimoni natural, l'adopció de la modificació pot afavorir la biodiversitat en l'entorn urbà de Gandia.  
L'afecció per risc d'inundació que presenta és corregible amb l'adopció de les mesures prescrites en cada cas per l'Ajuntament, atesos els estudis d'inundabilitat que puguen resultar exigibles segons l'àmbit concret objecte d'actuació hotelera.  
Respecte al possible increment de recursos hídrics que comporta la modificació, aquest ha de ser objecte d'estudi i justificació, mitjançant estudi de demandes que haurà d'adjuntar la tramitació de cada PRI proposat.  
  
6. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana estableix, en l'article 22, que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
  
7. Proposta d'acord  
Segons el que s'estableix en l'article 51.2.b de la LOTUP, d'acord amb els criteris de l'annex VIII d'aquesta llei, la Modificació Puntual número 87 del PGOU de Gandia no influeix en altres plans o programes; no té incidència en el model territorial vigent al municipi, no afecta elements del patrimoni natural, atés que les afeccions al patrimoni cultural s'estudiaran cas per cas, amb sol·licitud de l'informe preceptiu i vinculant a l'Administració competent; incideix únicament sobre l'àmbit de sòl urbà del municipi, i el risc de perillositat d'inundació, s'estudiarà cas per cas, a través del corresponent estudi d'inundabilitat i s'adoptaran les mesures proposades en aquest.  
Per tant, considerant els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta de Modificació Puntual número 87 de Gandia (València) no presenta efectes significatius negatius sobre el medi ambient.  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la Modificació Puntual número 87 de Gandia (València), d'acord amb els criteris de l'annex VIII de la LOTUP, per no tindre efectes significatius sobre el medi ambient, per tant correspon continuar la tramitació de la modificació d'acord amb la seua normativa sectorial, amb el compliment de les següents determinacions, que hauran de considerar-se en l'avaluació ambiental del corresponent pla de reforma interior de cada àmbit:  
1. S'hauran d'atendre les consideracions realitzades en l'informe del Servei d'Ordenació del Territori, i recollir en la documentació normativa de la modificació que a falta de verificació del risc d'inundabilitat per part de l'Ajuntament, en el moment de la tramitació de cadascun dels hotels, s'haurà de sol·licitar el corresponent informe a aquest servei.  
2. D'acord amb el que ha informat la Subdirecció General d'Ordenació del Territori i Paisatge, la regulació haurà de complir les determinacions de les directrius 135 i següents de l'ETCV.  
3. La documentació normativa de la modificació recollirà que, a l'efecte de l'emissió de l'informe de l'article 25.4 del text refós de la Llei d'aigües, abans de l'aprovació del corresponent PRI, es justificarà el següent:  
i) Demanda d'aigua prevista per a l'actuació, expressada en m³/any desglossada per a cada ús.  
ii. Origen de l'aigua amb el qual es proveirà la demanda.  
iii. Acreditació del dret a l'ús de l'aigua.  
iv. Estudi de demandes, amb la finalitat de valorar si els recursos disponibles són o no suficients per a atendre la demanda total.  
4. La documentació normativa de la modificació haurà de recollir que, en el cas que l'actuació proposada afecte un bé o l'entorn subjecte a la Llei 4/1998, de patrimoni cultural valencià, se sol·licitarà informe a l'Administració competent.  
5. S'haurà d'atendre les consideracions realitzades en l'informe del Servei d'Infraestructura Verda i Paisatge de data 11.09.2020:  
i) La modificació puntual introduirà en la part normativa del PGOU que regula la documentació dels futurs PRI a elaborar, l'obligatorietat de la redacció d'estudi d'integració paisatgística que analitze la incidència de l'increment d'edificabilitat i la volumetria resultant en l'àmbit afectat, i que permeta valorar la seua incidència sobre la configuració del paisatge urbà.  
ii. La modificació plantejada incideix en la infraestructura verda, per això «ha d'incloure la definició de la infraestructura verda d'escala municipal en el seu àmbit, que haurà d'integrar també els sòls que formen l'Anella Verda definida. Haurà de tindre's en compte per a aquesta definició, la necessitat de connexió entre els diferents espais, així com valorar la possibilitat de prioritzar els àmbits inclosos en l'Anella Verda, d'acord amb el seu interés per a l'efectiva materialització de la infraestructura verda municipal».  
6. La documentació normativa de la modificació recollirà el condicionant que en cas de revertir-se l'ús hoteler de les parcel·les, els paràmetres urbanístics hauran d'adequar-se als generals de zona urbanística en la qual es localitze la parcel·la.  
7. La proposta final haurà d'atendre les consideracions de l'informe del Servei Territorial d'Urbanisme de data 28 de febrer de 2019.  
Segons el que s'estableix en l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'haguera aprovat la Modificació Puntual número 87 del PGOU de Gandia en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica d'aquesta.  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
D'acord amb el que antecedeix, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la Modificació Puntual 87 del PGOU de Gandia, per considerar que no té efectes significatius en el medi ambient, amb el compliment de les determinacions que s'inclouen en aquest informe.  
Notificar als interessats que contra aquesta resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
La qual cosa notifique perquè se'n prenga coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, de conformitat amb el que s'autoritza en l'article 18.2 de la Llei 40/2015, d'1 d'octubre, de règim jurídic del sector públic.  
  
València, 29 de setembre de 2020.- El secretari de la Comissió d'Avaluació Ambiental: José del Valle Arocas».  
  
València, 9 de juny de 2023.- El director general de Medi Natural i d'Avaluació Ambiental: Julio Ramón Gómez Vivo.